
OCTA cena nav nejaušība: kas to nosaka, un ko mainīs jaunā kārtība?

Obligātās transportlīdzekļu īpašnieku civiltiesiskās apdrošināšanas jeb OCTA polise ir svarīga daļa no satiksmes dalībnieku finansiālās aizsardzības sistēmas. Lai izprastu tās vērtību, ir svarīgi zināt, kāpēc OCTA cenas pie dažādiem apdrošinātājiem ir atšķirīgas, par ko patiesībā maksājam un kā pilnveidosies cietušo iespējas saņemt atlīdzību pēc tam, kad nākamā gada 1. jūlijā stāsies spēkā jaunais regulējums.

Vai OCTA cenu var ietekmēt automašīnas krāsa?
Salīdzinājumā ar deviņdesmito gadu beigām, kad sāku strādāt šajā nozarē, izpratne par OCTA ir krietni uzlabojusies un šaubas par tās spēju pasargāt ceļu satiksmes negadījumos cietušos no finansiāliem zaudējumiem – mazinājušās. Tomēr daļa sabiedrības uzskata to par nesaprotamu obligātu maksājumu un apgrūtinājumu, turklāt cenas pie dažādiem apdrošinātājiem ir atšķirīgas, un nākas drusku pasvīst, lai atrastu izdevīgāko. 
OCTA cenu veido vairāku faktoru kopums, tostarp transportlīdzekļa veids, nobraukums un citi izmantošanas apstākļi, katra autovadītāja individuālā pieredze un apdrošināšanas vēsture, apdrošinātāja izmaksāto atlīdzību statistika, plašāka mēroga ekonomikas tendences utt. Tāpēc nav vienas formulas, pēc kuras varētu aprēķināt vienu cenu visiem dzīves gadījumiem. 
Ir objektīvi izvērtējami vēsturiskie dati. Piemēram, polises cena būs lielāka konkrēta tipa transportlīdzekļiem, ja pēc apdrošinātājam pieejamās statistikas tie biežāk nekā citi transportlīdzekļi iekļūst ceļu satiksmes negadījumos vai arī negadījumiem ar šo transportlīdzekļu iesaisti mēdz būt smagākas sekas. Tas nenozīmē, ka katrs transportlīdzeklis šajā riska grupā patiešām iekļūs negadījumā, bet, ja tā notiks, apdrošinātājiem jābūt pārliecinātiem, ka polises cena kopumā šai grupai nosegs riskus. Augstāka riska grupa ir arī transportlīdzekļi ar lielāku ikgadēju nobraukumu (jo vairāk brauc, jo statistiski lielāka varbūtība iekļūt negadījumā) un autovadītāji ar nelielu stāžu, kuriem vēl trūkst pieredzes un kuri tāpēc var biežāk iekļūt negadījumos. Saskaņā ar LTAB datiem 2025. gadā apdrošinātāju izmaksātā vidējā OCTA atlīdzība par ceļu satiksmes negadījumu, ko izraisījuši autovadītāji ar stāžu līdz 2 gadiem, bija par teju 13 % lielāka nekā vidēji visiem ceļu satiksmes negadījumiem. 
Taču ir arī virkne citu OCTA cenu veidojošu kritēriju, kas zināmi tikai pašiem apdrošinātājiem, un šis cenu noteikšanas mehānisms ir komercnoslēpums. Teorētiski apdrošinātāju riska modeļos varētu tikt izvērtēti arī šķietami neparasti faktori, piemēram, automašīnas krāsa, ja statistika uzrādītu pamatotu saikni ar negadījumu risku. Tas gan nenozīmē, ka automašīnas krāsa automātiski ietekmē OCTA cenu, jo katrs apdrošinātājs riskus vērtē pēc savas metodoloģijas. Tāpat cenu var ietekmēt katra apdrošinātāja klientu plūsmas izmaiņas, apdrošināšanas portfeļa stratēģija, orientējoties uz noteiktu transportlīdzekļu tipu, un dažādi ārēji faktori. Piemēram, transportlīdzekļu remonta sadārdzināšanās – 90 % no visiem ceļu satiksmes negadījumiem beidzas ar transportlīdzekļa remontu, tāpēc šim kritērijam ir milzīga nozīme. Arī medicīniskās aprūpes izmaksu pieaugums ietekmē OCTA polišu cenas, jo ceļu satiksmes negadījumos var ciest cilvēki, kuriem var būt nepieciešama ārsta palīdzība. To visu apdrošinātājam jāspēj prognozēt vismaz gadu uz priekšu, tāpēc OCTA cenu veidošanās ir ārkārtīgi sarežģīts mehānisms, un tāpēc cenas pie dažādiem apdrošinātājiem ir atšķirīgas. 

Ceļu satiksmes negadījumu izmaksas piecos gados pieaugušas gandrīz par ceturtdaļu
To, ka OCTA ir būtisks ceļu satiksmes dalībnieku finansiālās aizsardzības mehānisms, apliecina pēdējo gadu LTAB statistika. Kaut arī ceļu satiksmes negadījumu skaits pēdējos piecos gados būtiski nav mainījies, katrs negadījums izmaksā arvien dārgāk: vidējā izmaksātā OCTA atlīdzība augusi gandrīz par 23 % un jau pārsniedz 1800 eiro. Viens ceļu satiksmes negadījums šobrīd vidēji izmaksā par vairāk nekā 300 eiro dārgāk nekā 2021. gadā un par 50 eiro vairāk nekā pagājušā gada vasarā. 
Savu auto, protams, varētu neapdrošināt; sasiti – pats vainīgs, krāj jaunam. Taču, ja nodari zaudējumus citiem satiksmes dalībniekiem, var sanākt stipri dārgi. Un tas nav tikai ar savu veco opelīti iebuktēt dārgu Porsche kā senā anekdotē. Daudzi pat neaizdomājas, ka ceļu satiksmes negadījumā var ciest cilvēki, tās var būt ļoti lielas izmaksas, un arī šādus riskus sedz OCTA apdrošināšana. Ar košu piemēru var padalīties LTAB administrētais OCTA Garantijas fonds, kas izmaksā atlīdzības, ja negadījumu izraisījis autovadītājs bez apdrošināšanas. 2022. gada vasarā Latvijā reģistrēts neapdrošināts transportlīdzeklis izraisīja ceļu satiksmes negadījumu Nīderlandē, kurā smagi cieta velosipēdists. Pašreiz rezervētā atlīdzības summa ir 2 miljoni eiro. Šis gadījums uzskatāmi parāda, cik būtiska ir OCTA sistēmas nodrošinātā finansiālā aizsardzība, ja negadījuma radītie zaudējumi ir ļoti lieli. 

Kā jaunais regulējums atvieglos dzīvi autovadītājiem?
No nākamās vasaras gaidāmas pārmaiņas, kas autovadītājiem ļaus vienkāršāk un ērtāk pieteikt OCTA atlīdzību. No 2027. gada 1. jūlija OCTA līgumiem, kas stāsies spēkā no šī datuma, paredzēts pakāpeniski ieviest tiešās zaudējumu regulēšanas kārtību. Pašlaik ceļu satiksmes negadījumā apskādētais autovadītājs atlīdzību piesaka tam apdrošinātājam, kurš pārdevis polisi negadījuma izraisītājam – neatkarīgi no tā, kur polisi iegādājies pats cietušais. Jaunā kārtība paredz, ka visas darīšanas varēs kārtot ar savu apdrošinātāju, ja transportlīdzeklim nodarītie zaudējumi nepārsniegs 50 000 eiro un negadījumā nebūs cietuši cilvēki. Tātad manas polises pārdevējs izmaksās atlīdzību, ja būšu cietušais, un pēc tam šo summu atgūs no tā apdrošinātāja, pie kura savu OCTA polisi iegādājies vainīgais. 
Jaunās kārtības ieviešanai būs nepieciešama rūpīga apdrošinātāju un LTAB sagatavošanās, lai nodrošinātu efektīvu informācijas apmaiņu un atlīdzību administrēšanu. Tas ir būtiski, ņemot vērā, ka LTAB ir galvenais OCTA sistēmas administrētājs un datubāžu turētājs, un pie mums pēc papildu vērtējuma un rekomendācijām vēršas autovadītāji, kuri nepiekrīt apdrošinātāju lēmumiem. Turklāt LTAB ir galvenā organizācija Latvijā, kas atbildīga par starptautisko sadarbību, nodrošinot OCTA zaudējumu regulēšanas sistēmas darbību arī citās valstīs. 

Kā OCTA sistēma attīstīsies nākotnē?
Ja salīdzinām OCTA polises cenas Latvijā un citur Eiropā, OCTA cenas Latvijā ir salīdzinoši zemas. Zināmā mērā tas saistīts ar transportlīdzekļu remonta izmaksām un medicīniskās aprūpes izdevumiem, kas Latvijā var atšķirties no izmaksām citās Eiropas valstīs. Būtiska nozīme ir arī likumā noteiktajiem zaudējumu veidiem, apdrošināšanas atlīdzību limitiem un kompensāciju apmēram, kas nosaka, cik lielu finansiālo aizsardzību iespējams nodrošināt cietušajiem. Paredzu, ka pilnveidosim arī zaudējumu atlīdzināšanas sistēmu. Tas ir tikai loģiski, jo cilvēku rocība aug, līdz ar to aug izmaksas, un cietušajiem ir tiesības saņemt faktiskajiem zaudējumiem atbilstošu atlīdzību. Būtiska loma atlīdzību administrēšanas procesos noteikti būs arī digitalizācijas un mākslīgā intelekta sniegtajām iespējām, lai šos procesus padarītu vēl ātrākus, efektīvākus un ērtākus.

Pieaugot transportlīdzekļu remonta, medicīniskās aprūpes un citām ar negadījumu seku novēršanu saistītām izmaksām, apdrošinātājiem arvien rūpīgāk jāvērtē riski un nepieciešamais finansiālās aizsardzības apmērs. Vienlaikus svarīgi atcerēties, ka OCTA galvenā vērtība nav tikai negadījumā bojāta transportlīdzekļa remonts, bet arī finansiāla aizsardzība situācijās, ja negadījumā ir nodarīts kaitējums cilvēka veselībai un nepieciešama ilgstoša ārstēšana, rehabilitācija vai cita veida atbalsts.



